Vul jou kroos se Kerskous met dié storieboekeArgieffoto (Foto: Karolina Grabowska/Pexels) Van reise saam met Riaan Manser deur Afrika en ŉ versameling kinderryme oor vetplante tot ŉ idiome-inkleurboek en ŉ nuwe Branderjaer-avontuur uit Johan van Dyk se pen. Hier is agt voorstelle vir storieboeke waarmee jy vanjaar jou kroos se Kerskous kan vul. “My behoefte was om ŉ storie te skep wat die ‘enersheid’ van ‘anderste’ kinders vir mense verduidelik wat nie gereeld daarmee te doen het nie. Ek sien dikwels dat baie mense half versigtig, half bang is om met hierdie kinders te kommunikeer,” het Siebritz in ŉ onderhoud met Maroela Media vertel. Mense glo daar’s ŉ vloek oor Stormwater. Die see roep elke jaar sy slagoffers. Is dit waarom Caleb se pa se vliegtuig neergestort het? Caleb moet sy matriekvakansie opoffer om die geheim te ontrafel. Freya word ook gedwing om haar somer in die vreemde kusdorp deur te bring – asof vars lug ŉ kitskuur sal wees vir haar kroniese siekte. Saam speel hulle speurder. Maar wat as die waarheid ŉ tsunami is wat wag om hulle te verswelg? Met My eerste Afrika-avontuur wil Riaan Manser en sy medeskrywer Murray Williams ouers en kinders op ŉ wonderlike reis deur Afrika neem. Hulle wil ook vir jong lesers die geleentheid gee om op ŉ prettige manier meer oor dié vasteland te leer. Watter lande vorm deel van Afrika, waar word daar oorlog gevoer en wat eet die inwoners van die verskillende streke? Dit is van die vrae wat in My eerste Afrika-avontuur ondersoek word. Maak die potlode skerp. Skiet daai doppies van die merkpenne af. Lê op ŉ baal, sit agterstevoor op ŉ trekker, klim op na die solder in die skuur, of gooi ŉ kombersie oop onder ŉ boom. Die tyd het aangebreek. Kom ons kleur in! My hart is oppi plaas! kom uit die pen van Wendy Maartens met vrolike illustrasies deur Linki Brand. Dit bevat 22 eg Afrikaanse gesegdes en idiome, elk met interessante feite oor plaasdiere en dit volg op die gewilde Rooimiere-in-die-broek idioom-inkleurboek. Volgens die uitgewer is Toe als groen was ŉ aangrypende grootwordverhaal wat gaan oor die soeke na self, die soeke na God en die soeke na waarheid. Hiermee maak An-Mari do Carmo haar debuut as skrywer. Die boek is gegrond op haar weergawe van gebeure by die KwaSizabantu‑sendingstasie in KwaZulu-Natal, waar sy grootgeword het. Wat is ŉ snotblom? Hoe groot was ŉ T-rex se poef? Eet party mense regtig paddaboudjies – en hoe smaak dit? Wat is hiënabotter? Watter dier se piepie ruik soos warm springmielies? Word gril-gril slim en ontdek die grieselige kant van die natuur met hierdie prettige boek wat jong feitevrate sal laat ril van lekkerkry! Sal ŉ skilpad op jou piepie? en ander gruwelike en grillerige vrae oor die natuur deur Jaco Jacobs volg op die gewilde Kan ŉ walvis winde los? en ander gruwelike en grillerige vrae oor diere. Suider-Afrika het die rykste en uiteenlopendste groepering vetplante ter wêreld. In Vetplantfeetjies, wat volg op Fynbosfeetjies, verskyn ŉ versameling kinderryme en pragtige kunswerk oor inheemse vetplante wat ook feetjies is. Soos in Fynbosfeetjies kry die plante se wonderlike volksname lewe en word die wetenskaplike name ook aangedui. Malherbe “Vuur” Albertyn beplan om die somer in Kransbos deur te bring om die magiese Ylwoud te vind. Desperaat op soek na antwoorde, na iets buiten die Bloedskuld wat hy en sy Branderjaer-broers steeds in die arena betaal. Desperaatheid dryf ook vir Mieke om te waag om haar drome na te jaag. Maar dit beteken sy moet Vuur se vertroue wen – die een ou wat haar nie kan verdra nie. En dan is daar Jak, en alles wat ongesê bly tussen hulle … Kan sy ontsnap deur saam met Malherbe in ŉ onvoorspelbare bos te gaan verdwaal? Is Ylwoud die antwoord op Charlie se verdwyning? Vir albei van hulle wag daar ŉ besluit: waag of waarheid … Maar daar is nie altyd ŉ keuse nie.